Jevgenij Viktorovič Pľuščenko

Životopis

Ako  malý chlapec bol často chorý a preto sa rodina čoskoro presťahovala do Volgogradu, kde je miernejšia klíma. V štyroch rokoch  stál Žeňa po prvýkrát na korčuliach a čoskoro začal robiť pokroky. Bavil ho aj hokej a balet, no nakoniec sa rozhodol  zostať pri krasokorčuľovaní. Zlom prišiel v roku 1993, kedy vo Volgograde zavreli štadión, kde trénoval. Pokiaľ chcel pokračovať v krasokorčuľovaní, musel odísť do viac než 1 000 kilometrov vzdialeného Petrohradu. Spočiatku tam s ním bola aj matka, ale pretože nenašla prácu a celá rodina sa presťahovať nemohla, zostal 11 ročný Žéňa v Petrohrade sám, len v opatere trénera Alexeja Mišina. Aj keď v tú dobu mal chuť všetko nechať a vrátiť sa domov, Mišin ho prehovoril aby ostal, pretože má veľký talent a zaručene niečo dokáže. Vytrvalosť sa vyplatila, hneď ako začal súťažiť a vyhrávať, dokázal uživiť celú rodinu. Rodičom a staršej sestre kúpil dom, aby sa mohli presťahovať za ním do Petrohradu.

Úspechy a rivalita

Pľuščenko urobil veľký pokrok na medzinárodnej scéne pod vedením Mišina. Ako 14 ročný v roku 1997 vyhral juniorské majstrovstvá sveta v krasokorčuľovaní. Nasledujúci rok ako 15 ročný sa umiestnil na 3. mieste na svetovom šampionáte. V tom čase trénoval Alexej Mišin aj inú rastúcu teenagerskú hviezdu – Alexeja Jagudina, ktorý v tom istom roku vyhral svetový šampionát. Medzi oboma začala narastať rivalita, ktorá mala za následok odchod Jagudina od trénera Mišina. Rivalita sa tým však neskončila a trvala aj nasledujúce roky kedy medzi sebou bojovali o prvenstvá.

Olympiáda 2002

Na zimnej olympiáde 2002 boli Pľuščenko a Jagudin za favoritov. Jagudin odkorčuľoval bezchybný krátky program a skončil prvý. Pľuščenko pokazil svoju kombináciu štvoritého skoku s trojitým a skončil štvrtý po krátkom programe. Korčuľoval silný voľný program na Carmen a umiestnil sa na druhom mieste. Jagudin dostal najvyššie známky vo voľnom programe v histórii Olympiády v starom spôsobe bodovania a vyhral zlatú medailu.

2002 – 2006

Po tom, čo bol Jagudin nútený odísť z amatérskeho ľadu kvôli zdravotným problémom, Pľuščenko vyhral väčšinu súťaží na ktorých sa zúčastnil v nasledujúcich rokoch. Len dvakrát sa umiestnil na druhom mieste. Prvýkrát v roku 2003 v Grand Prix Final kde ho porazil Emanuel Sandhu a druhýkrát v roku 2004 na Majstrovstvách Európy, kde ho porazil Brian Joubert. V roku 2005 musel kvôli chorobe po krátkom programe odstúpiť z majstrovstiev sveta a potom sa už nezúčastnil Grand Prix Final. Potreboval neodkladnú operáciu slabín, ktorú podstúpil v Mníchove v lete roku 2005.
18. júna 2005 sa v Hoteli Astoria v Petrohrade oženil s Máriou Ermak. Takmer do roka a do dňa sa im narodil syn Egor Jevgenijevič (15. júna 2006).

Olympiáda 2006

Pľuščenko bol jednoznačným favoritom olympiády  v Turíne. Po tom, ako takmer ani jeden z jeho súperov neodjazdil svoj program bez pádu, odjazdil bezchybne oba programy a získal zlatú medailu. Zároveň získal svoje životné maximá v bodovaní, ktoré sú súčasne aj doterajším svetovým rekordom, odkedy je zavedený nový bodový systém. Oba hudobné sprievody boli od jeho priateľa Edvina Martona a pieseň na voľný program Godfather bola špeciálne zložená pre Jevgeniho. Edvin ho doprevádzal aj na slávnostnej exhibícii.

2006 – 2009

Po olympiáde si dal pauzu od súťaženia a chodil len po rôznych exhibíciách a taktiež od 28. 2. do 6.4. bol spoločne s Edvinom Martonom na turné po Rusku s ich spoločnou šou Zlatý ľad Stradivari. V roku 2007 v jednom z interview priznal, že odkedy sa oženil, vzťah s manželkou sa vytrácal, ale najmä kvôli malému Ermakovi sa snažil zachovať rodinu. 14. februára 2008 oficiálne oznámil svoj rozvod.
Neskôr, 12.septembra 2009 sa v Moskve oženil so spisovateľkou Janou Rudkovskou.

2009 – návrat na súťažný ľad

Po dvoch rokoch pauzy, keď musel navyše podstúpiť nevyhnutnú operáciu kolena oznámil, že sa oficiálne vracia do súťaží.
Po prekonanej chrípke a menšom zranení dokázal, že aj napriek týmto nepríjemnostiam je stále vo vrcholnej forme a hodný titulu ruského šampióna. Na Štedrý deň 24. decembra 2009 získal na ruskom národnom šampionáte za krátky program rekordný počet bodov 100,09 a o dva dni na to vo voľnom programe 171,50 bodov. Dokopy to dáva rekordných 271,59 bodov. V novom roku sa stal už po šiestykrát majstrom Európy.

Olympiáda 2010

Pľuščenko bol jedným z favoritov olympiády vo Vancouveri. Po krátkom programe viedol s počtom bodov 90.85 Voľný program šiel ako posledný, ale s drobnými chybami a aj keď mal v programe štvoritý skok, získal 165.51 bodov za voľný program a celkovo 256.36 bodov a získal striebornú medailu. Zlatým medailistom sa stal Američan Evan Lysacek, ktorý síce do svojho programu štvoritý skok nezaradil, ale svoj voľný zvládol program bezchybne.

Exhibície na Slovensku

Fanúšikov v slovenských mestách Košice, Bratislava a najnovšie Zvolen potešil aj svojím vystúpením so šou Pán ľadu (Kings on Ice), kde vystupuje spoločne so svojim dlhoročným kamarátom Edvinom Martonom. Bratislavská hala bola za asi 4 dni vypredaná a ani v Košickej Steel Aréne neostalo veľa prázdnych miest. Jeho šou tu mala veľký úspech a preto sa na Slovensko vrátil už viackrát.

Pozoruhodné výkony

Pľuščenkové technické výkony sú početné. Je jeden z mála mužských korčuliarov, ktorý predvádzajú Biellmanovej špirálu. Ako prvý korčuliar na svete predviedol kombináciu 4 toe loop -  3 toe loop - 2 loop (4-3-2) v súťaži v 1999 NHK Trophy (skočil ju asi 26-krát). Je prvý korčuliar, ktorý skočil kombináciu 4 toe loop – 3 toe loop - 3 loop (4-3-3) v súťaži v 2002 Ruskom pohári. 
Pľuščenko ako prvý korčuliar skočil 3 toe loop – 3 toe loop – 3 loop -  2 loop v kombinácii v roku 2005 na ARD Gala. Na exhibícii Európskeho šampionátu skočil kombináciu 6 skokov (3-3-2-2-2-2). Na Svetovom šampionáte v roku 2001 skočil kombináciu 4 skokov: 4 toe loop – 3 toe loop – 2 loop – 2 loop. Skočil úplný štvoritý toe loop v súťaži a tiež skočil štvoritý salchow v Samare v Rusku v roku 2004 na druhej stáži Ruského poháru. Odhaduje sa, že skočil asi 100 štvorákov v súťažiach. Tiež je jedným z mála krasokorčuliarov, ktorý skočil štvoritý loop a štvoritý lutz v tréningu, ale nikdy ich nepredviedol v súťaži.
Vo veku 16 rokov sa stal najmladším mužským korčuliarom, ktorý kedy dostal najlepšie skóre 6.0. Dokopy ich dostal 74 predtým, ako sa zmenil bodový systém. Najnovšie skáče trojitého axla na svojich exhibíciách.